Yeso ni,
“I ma laksu mwawei,
shak maɗufal ima wa' lang ta ɗom i tutwai ta fo i mahom kwa,
ɗak langus ta hai i sat,
ani mayus ii masher hu ma har ti ɗam i ɗufal ti njeng.
Maɗufal ma ɗing ti tutwayi ma wa mulang ii ta fo i mahom.
Maɗufal ma ɗing ti fo i kyeli ma wa ɓwaisus kyel ya.
Sin tutwayi si shang la asus.
Yis laai tutwai ames u langtus ya ta saikyel.
Na mbit suɓut ti ima si mii ames ta saikyel,
ma wa mutong ta wei ɗak sin tifai asussi,
ɓurti si shang la asus.
Si wa koltifai ti mwalmwat kwa.
Na si ɗing mwalmwat si yus wa tital,
ɓurti si shang la asus kwa.”
Myan ima Yeso mas kaan ti findel mai,
som ima si hali,
si far fo i maɗeng ima ma laki wet.
Unai Yeso humuskyel ti findel ta nyus,
“I ma laksu mwawei,
ayin a fo i kwap i tutwaiyi.
Shak som ima si tongun yes ani a asher hu som i haar ti ɗam i ɗufal ti njeng.
Ɓurti andi,
tutwai mwawei si nggwes i halsus.
Ayin a fo i kwapi,
maɗufal ima lang ta kyel amen ma wa wis ti mupwet.
Ma wa mulang ta,
u lang ya,
u wis shala' maɗesi.
Asher yas ɓa u shir ɗam,
u foor ɗufal,
u nggwal kyel ya.
Yin i yes a ɓurti ɓa si wis mupwet,
si wisi gilik.
“Ayin a maɗing ti tutwai manderei.
Maɗufal maɗing manderei ma wa fati mupwet ames ɓurti tutwaiyi.
Maɗufal ima yes a ro i cef,
yis a maɗing ti tutwaiyi kwa.
Ma wa tital u hon tutwaiyi ta ma ɗing ambal yis yes,
ɓurti tutwaiyi a ames kwa.
Ambali ma wa ka'ti tutwayi,
u kikish anggumi ya.
Maro i cef mayus wa tital ɓurti yis yesus a ro i cef,
ɗama hanus ta ti tutwaiyi kwa.
“Ayin a maɗing ti tutwai manderei.
I shang tutwai amen,
sin hwak si shangun.
Fota ngga' ima Dee shangun,
yin hwak i shangus.
I fati mupwet asun ɓurti tutwaiyi hwak.
I mati shini tutwaiyi hwak,
ima si na saa ti mii wi kwa.
Te a kpang i yes ti sinyi hwak.
Sin hwak si wa hal ti la asun.
Shak si wa mute i sufat andek,
ti maɗingsus andek.
Aɗeng ima kin Deen ɓwetun a ɓurti i fa mupwet amen,
ɓa i hum wisi ta wei.
Ɗeng ndok u ka'un ti mupwet amen kwa,
ɓurti ayin i fati ɓweti i mulut amen.
I ti mundok ima i fa mupwet amen hu mundok i faiya hwak.
Mai lakii i mat i ta kyel i Deen.”
Myan ima Yeso lak findel mai,
som Ju kaarus apil hwak,
si langus uɓet ti ɗiyai.
Shini si ni,
“Mati rin mafwashi,
ɓurti andi mayus a wangan.
Ami kin hu ma halsus hee?”
Shini si ni,
“Wawa',
mai a findel i maɗufal ima mati rin mafwashi kwa.
Rin mafwashi ndok u ɓu shishat i manzyau ya haa?”